## El Consell autoritza el conveni amb l'Institut Nacional de Ciberseguretat i Catalunya i Galícia per a impulsar el Centre d'Innovació i Competència en Ciberseguretat

*** La Comunitat Valenciana rebrà una dotació econòmica de 14,1 milions d'euros i aportarà uns altres 4,7 milions per a impulsar la ciberseguretat industrial de les empreses valencianes
* A través d'este conveni, la Generalitat s'encarregarà de desenvolupar preferentment les línies d'actuació relacionades amb la indústria connectada i l'excel·lència operativa**

El Consell ha autoritzat el conveni de col·laboració entre la Comunitat Valenciana, Catalunya i Galícia i l'Institut Nacional de Ciberseguretat d'Espanya (Incibe) per a executar el projecte Centre d'innovació i competència en ciberseguretat, pertanyent al programa Xarxes territorials d'especialització tecnològica (Retech), que es desenvolupa en el marc del Pla de recuperació, transformació i resiliència, finançat amb els fons Next Generation EU.

El conveni se subscriurà entre la Conselleria d'Hisenda, Economia i Administració Pública, l'Agència per a la Modernització Tecnològica de Galícia, l'Agència de Ciberseguritat de Catalunya i l'Incibe i té com a finalitat desplegar un centre d'innovació i competència en ciències de la salut, transport intel·ligent, indústria connectada i excel·lència operativa, que tindrà caràcter transregional i perseguix donar resposta als reptes de la ciberseguretat.

En virtut d'este acord, la Comunitat Valenciana rebrà una dotació econòmica de l'Incibe de 14.156.580 euros i realitzarà una aportació de 4.718.860 euros, la qual cosa permetrà reforçar les accions iniciades des de la Direcció General de Tecnologies de la Informació i les Comunicacions, a través del Centre de Seguretat TIC de la Comunitat Valenciana (CSIRT-CV), per a impulsar la ciberseguretat industrial de les empreses valencianes i generar cultura i capacitats de ciberseguretat en el territori valencià.

**Línies preferents d'actuació**

Dins del projecte, la Comunitat Valenciana serà l'encarregada de desenvolupar preferentment les línies d'actuació relacionades amb la indústria connectada i l'excel·lència operativa.

En concret, en l'àmbit de la ciberseguretat industrial, este projecte té com a objectiu final l'establiment d'un pol de ciberseguretat industrial, que sorgix com a resposta als reptes i oportunitats d'un entorn industrial hiperconnectat.

Les actuacions en esta línia aniran dedicades a posicionar la Comunitat Valenciana com un pol de referència en ciberseguretat industrial i a potenciar la ciberseguretat de la indústria valenciana perquè esta siga més competitiva i garantisca la continuïtat de negoci en el seu procés de digitalització.

Per la seua banda, en el camp de l'excel·lència tecnològica, les actuacions aniran encaminades al desenvolupament a la Comunitat d'una cultura de ciberseguretat, mitjançant accions de formació, conscienciació i generació de talent, així com a través de l'impuls de la creació d'empreses, solucions i eines en esta matèria.

**Capital tecnològic i humà**

El propòsit últim d'este centre d'innovació i competència en ciberseguretat és contribuir a la creació de capital tecnològic i humà i convertir els territoris on s'implante en un mitjà favorable per a localitzar inversions, garantir l'èxit de les iniciatives de transformació digital individuals i col·lectives originades en els mateixos i aportar valor per a la societat.

Els centres de les comunitats autònomes participants es dotaran dels mitjans tecnològics, materials i humans necessaris per a la realització de les seues activitats, i en les seues instal·lacions es disposarà dels espais necessaris per a la consecució dels objectius plantejats: espais de treball, formació i demostració, sales de conferències, espais privats per al treball reservat d'empreses que utilitzen els serveis del centre i, de manera destacada, els laboratoris de ciberseguretat industrial.

Amb la creació d'esta xarxa es pretén a més generar un efecte tractor sobre l'economia, facilitar la formació de l'ecosistema tecnològic i generar un important retorn a la societat.

El conveni estarà en vigor des de la data de la seua signatura fins al 30 de desembre de 2026, amb possibilitat de pròrroga per un termini màxim igual al de la seua duració inicial.

Fecha: 14/12/2023